《空灵山应田叟》
唐代·常建

湖南无村落，山舍多黄茆。淳朴如太古，其人居鸟巢。

牧童唱巴歌，野老亦献嘲。泊舟问溪口，言语皆哑咬。

土俗不尚农，岂暇论肥硗。莫徭射禽兽，浮客烹鱼鲛。

余亦罘罝人，获麋今尚苞。敬君中国来，愿以充其庖。

日入闻虎斗，空山满咆哮。怀人虽共安，异域终难交。

白水可洗心，采薇可为肴。曳策背落日，江风鸣梢梢。

作者简介：常建(708-765)，唐代诗人，字号不详，有说是邢台人或说长安（今陕西西安）人，开元十五年与王昌龄同榜进士，长仕宦不得意，来往山水名胜，过着一个很长时期的漫游生活。后移家隐居鄂渚。天宝中，曾任盱眙尉。